## Zakon o izmjenama i dopunama Zakona o potpori poljoprivredi i ruralnom razvoju

### NN 136/2012 (7.12.2012.), Zakon o izmjenama i dopunama Zakona o potpori poljoprivredi i ruralnom razvoju

HRVATSKI SABOR

2884

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O POTPORI POLJOPRIVREDI I RURALNOM RAZVOJU

Proglašavam Zakon o izmjenama i dopunama Zakona o potpori poljoprivredi i ruralnom razvoju, koji je Hrvatski sabor donio na sjednici 30. studenoga 2012. godine.

Klasa: 011-01/12-01/157

Urbroj: 71-05-03/1-12-2

Zagreb, 5. prosinca 2012.

Predsjednik

Republike Hrvatske

Ivo Josipović, v. r.

ZAKON

O IZMJENAMA I DOPUNAMA ZAKONA O POTPORI POLJOPRIVREDI I RURALNOM RAZVOJU

Članak 1.

U Zakonu o potpori poljoprivredi i ruralnom razvoju (»Narodne novine«, br. 120/12.) u članku 3. iza točke 12. dodaje se točka 13. koja glasi:

»13. Proizvodna godina obuhvaća razdoblje kalendarske godine u kojoj se podnosi zahtjev za izravna plaćanja i IAKS mjere ruralnog razvoja.«.

Članak 2.

U članku 21. iza stavka 5. dodaje se novi stavak 6. koji glasi:

»(6) Proporcionalno umanjenje iz stavka 5. ovoga članka primjenjuje se samo na udio financiranja Republike Hrvatske iz državnog proračuna.«.

Dosadašnji stavci 6. i 7. postaju stavci 7. i 8.

Članak 3.

U članku 22. stavak 12. mijenja se i glasi:

»(12) Prava na regionalno plaćanje koja se ne realiziraju tijekom dvije uzastopne godine radi neispunjavanja minimalnih zahtjeva za primanje izravnih plaćanja iz članka 17. ovoga Zakona vraćaju se u nacionalnu rezervu, osim u slučaju više sile.«.

Stavak 17. briše se.

Iza dosadašnjeg stavka 18., koji postaje stavak 17., dodaje se novi stavak 18. koji glasi:

»(18) Detaljne uvjete i način prijenosa prava na regionalno plaćanje propisat će ministar pravilnikom.«.

Članak 4.

U članku 23. stavci 4. i 5. mijenjaju se i glase:

»(4) Vrijednost dodijeljenih prava Korisnicima iz stavka 2. podstavka 1. ovoga članka u 2013. godini utvrđuje se na temelju vrijednosti dodijeljenih izravnih plaćanja u referentnoj 2011. godini u sektorima mlijeka, tova goveda, ovaca i koza te duhana.

(5) Korisnici koji se nalaze u posebnoj situaciji iz stavka 2. podstavka 4. ovoga članka jesu oni koji su izvršili ulaganja u sektorima mlijeka, tova goveda te ovaca i koza.«.

U stavku 11. podstavku 2. iza riječi: »referentnu» dodaje se broj: »2011.».

Stavak 13. mijenja se i glasi:

»(13) Prava na plaćanja iz nacionalne rezerve u slučaju iz stavka 6. točke 3. ovoga članka zadržavaju svoj status samo u slučaju nasljeđivanja.«.

Stavak 15. mijenja se i glasi:

»(15) Detaljne uvjete za dodjelu prava na plaćanje iz nacionalne rezerve korisnicima iz stavka 5. ovoga članka, kao i način prodaje prava na plaćanje iz nacionalne rezerve u slučaju iz stavka 6. točke 1. ovoga članka propisat će ministar pravilnikom.«.

Članak 5.

Iza članka 28. dodaje se članak 28.a koji glasi:

»Članak 28.a

(1) Dopunska premija za ovce i koze isplaćuje se Korisniku koji uzgaja ovce i koze u područjima gdje takav uzgoj predstavlja tradicionalnu djelatnost ili znatno pridonosi ruralnom gospodarstvu.

(2) Dopunska premija iz stavka 1. ovoga članka dodjeljuje se samo onim Korisnicima čija gospodarstva imaju najmanje 50% površina koje se koriste za poljoprivrednu djelatnost na područjima s težim uvjetima gospodarenja.

(3) Dopunska premija dodjeljuje se i korisnicima koji vrše sezonsko premještanje životinja.

(4) Dopunska premija za ovce i koze iznosi 3,5 eura u kunskoj protuvrijednosti po grlu.«.

Članak 6.

U članku 30. stavak 5. briše se.

Dosadašnji stavak 6. postaje stavak 5.

Članak 7.

Ovaj Zakon stupa na snagu osmoga dana od dana objave u »Narodnim novinama«.

Klasa: 320-01/12-01/06

Zagreb, 30. studenoga 2012.

HRVATSKI SABOR

Predsjednik

Hrvatskoga sabora

Josip Leko, v. r.

136 07.12.2012 Zakon o izmjenama i dopunama Zakona o potpori poljoprivredi i ruralnom razvoju

Zakon, NN 136/2012-2884